Fil-21 ta' Frar 2018, l-ambaxxaturi għall-UE qablu dwar il-pożizzjoni tal-Kunsill rigward ir-regoli riveduti għall-finanzjament tal-partiti politiċi u l-fondazzjonijiet Ewropej. Dan jippermetti lill-presidenza Bulgara tiftaħ negozjati mal-Parlament Ewropew. Il-bidliet għandhom fil-mira ċerti prattiki abbużivi, bħall-ħolqien ta' entitajiet artifiċjali biex jirċievu fondi mill-baġit tal-UE. Ir-regoli emendati ser jiżguraw allokazzjoni aktar ġusta tar-riżorsi u jippermettu infurzar aktar b'saħħtu fil-każ ta' frodi. "Din hija proposta f'waqtha, li ser tgħin biex jiġi żgurat li l-flus tal-kontribwenti tal-UE jintużaw għall-iskop intenzjonat tagħhom," qalet Monika Payanotova, Viċi Ministru għall-Presidenza Bulgara tal-Kunsill tal-UE. "Il-Kunsill jixtieq jimxi malajr ħalli r-regoli l-ġodda jistgħu jkunu fis-seħħ qabel l-elezzjonijiet tal-PE tal-2019," żiedet tgħid. Bidliet ewlenin li ġew proposti Il-Kunsill jappoġġa r-reviżjoni tal-kondizzjonijiet għall-formazzjoni ta' partiti politiċi Ewropej biex partiti nazzjonali biss, u mhux aktar individwi, ikunu jistgħu jisponsorjaw il-ħolqien tagħhom. L-għan hu li jiġi żgurat li tali partiti jkollhom dimensjoni Ewropea ġenwina, b'rappreżentazzjoni reali f'tal-inqas kwart mill-istati membri. L-iskema ta' distribuzzjoni għall-allokazzjoni tal-fondi tinbidel ukoll. Fil-mandat tiegħu l-Kunsill jappoġġa t-tqassim b'mod ugwali ta' 10% tal-baġit totali bejn il-partiti politiċi Ewropej kollha, minflok 15% kif inhu l-każ bħalissa. Dan ifisser li sehem akbar tal-fondi jitqassam lill-partiti politiċi Ewropej skont l-għadd ta' MEPs li għandhom, b'riflessjoni tal-appoġġ li jkunu rċevew fl-elezzjonijiet tal-PE. L-inċentivi għall-ħolqien ta' "mini-clubs" jonqsu, filwaqt li l-partiti ż-żgħar jibqgħu protetti. Il-mandat tal-Kunsill jappoġġa wkoll it-tnaqqis tar-rekwiżit ta' kofinanzjament għall-partiti politiċi u fondazzjonijiet Ewropej (minn 15% għal 10% u 5%, rispettivament), b'rikonoxximent tad-diffikultajiet tagħhom biex jilħqu l-livell limitu attwali. Il-kondizzjonijiet għat-tneħħija mir-reġistru jiġu stabbiliti f'aktar dettall, u persuni fiżiċi involuti fi frodi jkunu responsabbli biex iħallsu lura l-fondi li ntefqu indebitament Il-passi li jmiss In-negozjati mal-Parlament Ewropew dwar ir-regoli l-ġodda huma mistennija jibdew dalwaqt. Il-Kunsill u l-Parlament għandhom l-għan li dawn ikunu fis-seħħ qabel l-aħħar ta' Ġunju, meta jmiss li tiġi ppubblikata s-sejħa għall-applikazzjonijiet għall-fondi fl-2019. Il-partiti politiċi Ewropej huma previsti fit-Trattat dwar l-Unjoni Ewropea, li jirrikonoxxi r-rwol tagħhom fil-"formazzjoni tal-għarfien politiku Ewropew u għall-espressjoni tar-rieda taċ-ċittadini tal-Unjoni". Ir-regoli għar-reġistrazzjoni u l-finanzjament tagħhom huma stipulati fir-Regolament Nru 1141/2014, li jkopri wkoll il-fondazzjonijiet politiċi Ewropej affiljati ma' partit politiku Ewropew. Ir-regolament stabbilixxa Awtorità għall-Partiti Politiċi Ewropej u l-Fondazzjonijiet Politiċi Ewropej, li tiddeċiedi dwar ir-reġistrazzjoni tagħhom u tivverifika kif jużaw il-fondi tagħhom. Fl-2018, 10 partiti politiċi Ewropej u 10 fondazzjonijiet politiċi Ewropej jirċievu fondi mill-baġit tal-UE.